Ahvenanmaa on joutunut laajojen palvelunestohyökkäysten kohteeksi syyskuusta alkaen. Maakunnan nettiyhteyksiä vastaan kohdistuneet hyökkäykset alkoivat Venäjän suuren Zapad-sotaharjoituksen aikaan ja jatkuvat yhä. Todisteita Venäjän roolista ei tosin ole.

Venäjän ja Valko-Venäjän suuri, Itämerelle ulottunut Zapad-sotaharjoitus alkoi 14. syyskuuta.

Samaan aikaan Ahvenmaalla alkoi palvelunestohyökkäyksien sarja, joka on häirinnyt ja hidastanut maakunnan tietoliikennettä näihin päiviin saakka. Esimerkiksi nettiyhteydet ulkomaisiin palvelimiin ja Suomeen ovat menneet välillä poikki ja muutenkin yhteydet ovat olleet hitaita.

– Alkuun siitä oli haittaa koko tietoliikenteelle, ei pelkästään kohteille, tietoturva-asiantuntija Perttu Halonen Viestintävirastosta sanoo.

Ahvenanmaalla on todettu verkkohyökkäyksiä Zapad-harjoituksesta lähtien.­

Halosen mukaan ajallinen yhteys Venäjän Zapad-harjoitukseen on olemassa, mutta vahingontekijää on liki mahdoton todistaa. Palvelunestohyökkäyksiä tiettyjä kohteita vastaan voi tilata pikkurahallakin netin harmailta markkinoilta.

– 10–15 minuutin hyökkäyksen saa tilattua jopa alle kymmenellä dollarilla. Se on kiusallisen helppoa, sillä kyseessä on rikos, Halonen sanoo.

Poikkeuksellisen Ahvenmaahan kohdistuneesta hyökkäyksestä tekee, että se on jatkunut näihin päiviin saakka.

– Se alkaa olla Ahvenmaalla jo normaalitila. Mutta Ahvenanmaalla on nyt sopeuduttu elämään toistuvien hyökkäysten kanssa, eivätkä ne enää suuresti häiritse palveluiden toimivuutta.

– Hyökkäyksiä on ollut useita samalla tavoin tehtyjä. Riippuu hyökkäys-käsitteen määritelmästä, onko kyseessä useita erillisiä vai yksi pitkäkestoinen hyökkäys, Halonen lisää.

Palvelunestohyökkäyksien kohteeksi ovat joutuneet eräät paikalliset yrittäjät ja mm. Nya Åland -lehti sekä maakuntahallitus. Varsinaisesta kyber-iskusta ei kannata puhua, sillä esimerkiksi sairaalat ja maakunnan infrastruktuuri ovat olleet suojassa.

Alkusyksystä herätti kohua, kun pääesikunta kielsi venäläistä koululaivaa saapumasta Ahvenanmaalle syyskuussa. Vierailu olisi ajoittunut Zapadin ja Ruotsin Aurora-sotaharjoituksen yhteyteen, mihin myös Suomi osallistui.

Venäjän valtiollisen meriakatemian omistama, Kaliningradia kotisatamanaan pitävä Kruzenshtern-alus oli tulossa Maarianhaminaan 164 kadettia mukanaan. Vierailuyritystä epäiltiin Venäjän operaatioksi testata Ahvenmaan demilitarisoitua asemaa ja Suomen valmiutta. Pääesikunta ei ole kommentoinut päätöksen syitä.